<classify> BENKI ya Maendeleo Afrika ADB imeipatia serikali mkopo wa Dola za Marekani milioni 180 Sh bilioni 414.07 kwa ajili ya ujenzi wa barabara ya Mzunguko jijini Dodoma ya kiwango cha lami, yenye urefu wa kilometa 110.2.Benki hiyo itatoa Dola za Marekani milioni 138 kupitia dirisha lake la ADB huku fedha nyingine kati ya hizo zikitolewa kupitia Mfuko wa Serikali ya China unaosimamiwa na ADB uitwao Mfuko wa Kukua Pamoja Afrika.Akizungumza baada ya utiaji saini makubaliano hayo, Katibu Mkuu wa Wizara ya Fedha na Mipango, Doto James, alibainisha kuwa mradi huo utaboresha biashara za ndani na nje ya nchi hasa Jiji la Dodoma kwa kuwa utaliunganisha na barabara inayoziunganisha nchi saba, kuanzia Cape Town, Afrika Kusini hadi Cairo, Misri, yenye urefu wa kilometa 10,228.Alizitaja nchi zinapitiwa na barabara hiyo kuwa ni Afrika Kusini, Zimbabwe, Zambia, Kenya, Ethiopia, Sudan na Misri na barabara ya kati inayounganisha Tanzania na nchi jirani za Jamhuri ya Kidemokrasia ya Kongo DRC na kuwa mradi wa Dodoma ukikamilika utaiwezesha nchi kunufaika zaidi na barabara hiyo kubwa.Aliongeza kuwa, mradi utahusisha ujenzi wa barabara ya mzunguko wa njia nne kwa urefu wa kilometa 110.2 kwa kiwango cha lami kutoka Nala hadi Veyula kuelekea Ihumwa na Matumbulu hadi Nala.Aliongeza kuwa mradi huo utaboresha upatikanaji wa miundombinu ya huduma za kijamii kama vile maji, vituo vya afya na pia utafanikisha ukarabati wa barabara za mchepuko pamoja na utekelezaji wa mikakati ya usalama wa barabarani katika mji wa Dodoma.Alisema mkopo huo wa ADB ni wa masharti nafuu ambao umeongeza kiwango cha fedha kwa ajili ya ujenzi wa barabara nchini kutoka Dola za Marekani milioni 858.16 hadi kufikia Dola 1,038 ambazo ni sawa na trilioni 2.39.Alisema,Hii serikali imekuwa ikitoa kipaumbele kwenye miradi ya maendeleo nchini hususan kwenye ujenzi wa barabara hivyo mkopo huu utasaidia kwa kiasi kikubwa kusukuma gurudumu la maendeleo kwa kuwa barabara zikiimarika Watanzania watafanya biashara ndani na nje ya nchi.Kwa upande wake, Meneja Mkazi wa benki ya ADB, Alex Mubiru alibainisha kuwa benki hiyo inaridhishwa na namna ambavyo serikali ya Tanzania imekuwa ikisimamia miradi ya maendeleo inayofadhiliwa na benki hiyo.Alisema benki hiyo inaamini kuwa kwa kuchangia ujenzi wa barabara itasaidia kwa kiasi kikubwa kukua kwa uchumi wa wananchi kwa kuwa pamoja na mambo mengine watasafirisha mazao kutokea sehemu moja kwenda nyingine.Wakati huo huo, Wizara ya Fedha na Mipango iliipatia mkopo Halmashauri ya Mji wa Nzega wa Sh bilioni 4.2 kwa ajili ya ujenzi wa kituo cha mabasi kitakachokuwa kikitumiwa na halmashauri hiyo kama sehemu ya kujiongezea mapato yake.Akizungumzia kwa undani kuhusu mkopo huo, Dotto alibainisha kuwa serikali kwa mwaka wa tatu sasa imekuwa ikitoa mikopo kwa halmashauri ikiwa ni njia mojawapo ya kuziwezesha kujiinua kimapato.Amesema kwa mwaka huu imetenga Sh bilioni 284 kwa ajili ya kukopesha miradi mbalimbali.Alisema, Halmashauri ya Nzega imepewa mkopo huo baada ya kuandika andiko lake la mara ya kwanza na kushindwa kufuzu hadi walipoliboresha zaidi wazo lao.Alibainisha kuwa kwa mwaka wa fedha 201819 ilizikopesha halmashauri 12 miradi 15 yenye thamani ya Sh bilioni 131.5.  <topic>: KITAIFA 